ב־29 בפברואר 2020 חתמו ארצות הברית והטאליבן על הסכם שלום בדוחה שבקטר, על פי ההסכם שנקרא באופן רשמי "ההסכם להבאת השלום לאפגניסטן" האמריקאים מתחייבים להחזיר את כל החיילים האמריקאים וכן את כוחות נאט"ו מאפגניסטן, מנגד ארגון הטאליבן התחייב למנוע השתלטות או פעילות כלשהי של ארגון אל-קאעדה באזורים שבשליטתו.
ואכן ארצות הברית הסכימה להפחתה ראשונית של רמת הכוח שלה מ-כ-13,000 חיילים לכ-8,600 עד יולי 2020 ולאחר מכן אף נסיגה מלאה עד 1 במאי 2021 אם הטאליבן יעמוד בהתחייבויותיו, העסקה נתמכה על ידי הרפובליקה העממית של סין, רוסיה ופקיסטן.
הנסיגה.
ארצות הברית השלימה את צמצום הכוחות לכ-2,500 חיילים כבר בינואר 2021. זה היה המספר הנמוך ביותר של חיילים אמריקאים באפגניסטן מאז תחילת מלחמת אפגניסטן ב-2001.
נשיא ארצות הברית, ג'ו ביידן תמך בנסיגה המלאה כבר ב-2014 (כאשר כיהן כסגן נשיא ארצות הברית של ברק אובמה), לאחר השבעתו לנשיאות של ביידן הצהיר היועץ לביטחון לאומי בממשל החדש, ג'ייק סאליבן כי "כבר בינואר 2021 ארצות הברית תבדוק את הסכם השלום להוצאת 2,500 החיילים הנותרים מאפגניסטן עד מאי 2021". חרף המאמצים של ממשל ביידן והממשל של הנשיא קודם, דונלד טראמפ ואף של הנשיא שלפניו, אובמה הנסיגה ספגה ביקורת קשה וגורמים רבים טענו כי "אפגניסטן תקרוס לתוך עצמה" אם הנסיגה תושלם.
במרץ 2021 פורסם כי הנשיא ביידן שוקל להשאיר את הכוחות האמריקאים באפגניסטן עד נובמבר 2021, ביידן טען כי לארצות הברית יהיה קשה לבצע את הנסיגה בחלון הזמן שנשאר עד היעד המקורי.
ב-8 ביולי הודיע הנשיא ביידן על הקדמת הנסיגה ל-31 באוגוסט.
בתגובה להתקדמות המהירה של הטליבאן, שכבש אזורים רבים באפגניסטן, הודיעה ארצות הברית כי תשלח חיילים אמריקנים, על מנת לסייע לפינוי מהיר של צוות השגרירות האמריקאית שנמצא בקאבול. לפי דיווחים, באותה העת 95% מהנסיגה הושלמו.
ב-15 באוגוסט, הצבא האמריקני החל לפנות את שגרירות ארצות הברית בקאבול. במקביל, עזבו דיפלומטים ממדינות אחרות.
נמל התעופה בקאבול נשאר בשליטה אמריקאית ושימש לפינוי אזרחים. השגריר האמריקאי נשאר. היה חשש ממתקפות של דאעש.
ב-26 באוגוסט התרחש הפיגוע בנמל התעופה חאמיד כרזאי שבקאבול, נהרגו עשרות בני אדם בהם לפחות 12 חיילים אמריקאיים. כמו כן נפצעו מאות בני אדם. בעקבות האירוע והחששות מהתקפות נוספות מצד דאעש, ארצות הברית החלה לחלוק מודיעין עם כוחות הטליבאן. מבצעי הפיגוע היו מארגון הטרור דאעש.
למחרת, הופצצו 2 מטרות של דאעש באפגניסטן. כחלק מההפצצות נהרגו 10 חפים מפשע בשל זיהוי שגוי.
ב-30 באוגוסט הושלמה הנסיגה, עם עזיבת הכוחות האחרונים את קאבול.
צל ועצם
צל ועצם (באנגלית: Shadow and Bone) הוא הרומן הראשון בטרילוגיית הפנטזיה וההרפתקאות שכתבה הסופרת האמריקאית לי ברדוגו. הרומן, שפורסם ב-5 ביוני 2012, מסופר מנקודת מבטה של אַלינָה סְטָרְקוֹב, יתומה מתבגרת שגדלה בארץ רַבקה, מדינה בהשראת רוסיה. כל חייה משתנים כשהיא מקבלת במפתיע כוח חזק במיוחד שמעולם לא ידעה כדי להציל את חברה הטוב ביותר.
תקציר עלילה.
אַלינָה סְטָרְקוֹב היא יתומה בגיל העשרה, אזרחית ממלכת רַבקה. היא גדלה עם חברה הטוב מַאלְיֶין אורֶטְסֶב בבית יתומים בעיר קרמזין, הממומן על ידי פטרון עשיר. בתחילת הסיפור הם צועדים לאונאסה (המכונה גם הקיפול), רצועת אדמה כהה ועקרה, המונעת מרובה של רבקה גישה אל הים. המעבר מסוכן מכיוון שאונאסה מאוכלס על ידי מפלצות בשם וולקרה. משלחות תקופתיות נשלחות על מנת לקחת סחורות לים ולהחזיר ייבוא. בתחילת מעבר המשלחת שבה אלינה ומאליין, מתרחשת התקפת וולקרה, ותוך כדי הצלתו של מאל, אלינה מציגה כישרון יוצא דופן של גְרישָׁה. הגְרישָׁה הם אנשים עם יכולת לתמרן את היסודות לשימוש בכלי נשק, למשל לקרוא אש, לזמן רוח, לעצור לבבות. כוחה המיוחד של אלינה הוא לזמן אור.
מנהיג הגרישה, האפלה, ממהר מיד להביא את אלינה לבירת הממלכה, אוס אליטה, באומרו כי כוחה הוא ייחודי ובעל ערך. בכך הוא הופך אותה ליעד חיסול על ידי אויבי רבקה. בעת שהותה שם אלינה פוגשת בני גרישה אחרים. היא מתקשה להשתלב ולהאמין ביכולותיה, ומתחילה באימונים קפדניים. היא חשה משיכה חזקה לאפלה, שנראה שהוא משיב לה. במהלך שני מפגשים הם מתנשקים ואלינה מבולבלת מתגובותיה לנשיקות.
לאחר שהפגינה את כוחה בפני המלך וחצרו, נאמר לאלינה על ידי המורה שלה בגרה שהיא חייבת לברוח, כי האפלה משתמש בה, כי האפלה יוצר את אונאסה, וכי הוא מתכוון לשעבד אותה ולהשתמש בכוח הגרישה שלה כדי לכבוש את העולם. בגרה גם מגלה שהיא אמו של האפלה. שבועיים לפני בריחתה, היא כמעט נלכדת, אך היא ניצלת על ידי מאל. למאל יכולת מעקב כמעט על-טבעית ונשלח למצוא אותה, וכך עשה, אולם במקום להסגיר אותה, הוא עוזר לה לברוח.
הם מחליטים לצוד את אייל הקסמים בצפון הרחוק. אם אלינה תהרוג את האייל ותכין שרשרת מהקרניים שלו, כוחותיה יוגברו מאוד. לאחר זמן רב ומאמץ הם מוצאים את האייל, בדיוק בעת שהם מבינים עד כמה הם אוהבים זה את זה. אלינה מסרבת להרוג את האייל, והאייל מודה לה על כך. באותו הרגע מופיע האפלה והקרובים שלו. האפלה הורג את האייל ומניח את שרשרת הקרניים על אלינה, מה שהופך אותה לשפחה מוחלטת שלו, שאינה מסוגלת שלא לציית לו ולו במעט.
הם חוזרים במהירות דרומה לנקודת המעבר הגדולה של אונאסה. האפלה מאלץ את אלינה להגן על הספינה במהלך המעבר. ליד הצד השני, האפלה מרחיב את אונאסה, גורם למוות ולהרס גדולים. לאחר מכן הוא זורק את מאל מהספינה, אל אונאסה, כדי שזה ייטרף על ידי מפלצות. בייאוש אלינה מבינה סוף סוף כי מעשה הרחמים שלה, כשחסה על האייל, נותן לה את האפשרות להשתחרר משעבודו של האפלה. אהבתה למאל מעניקה לה את הכוח הדרוש לה. אלינה משתחררת, מזנקת מהספינה, מצילה את מאל ומשמידה את הספינה.
הספר מסתיים בכך שמאל ואלינה עוברים את הים האמיתי, בורחים מרבקה ומהאפלה.
ספרי המשך ויצירות קשורות.
הספר השני בטרילוגיה, "מצור וסערה", פורסם ביוני 2013. הספר האחרון בטרילוגיה, "הרס ותקומה", ראה אור ביוני 2014.
"שישה עורבים" (2015) ו"הממלכה העקומה" (2016) מתרחשים ביקום גרישה, וכך גם אוסף סיפורים עצמאי בשם "שפת הקוצים".
"מלך הצלקות", סיפור חדש המתרחש באותו עולם כמו טרילוגיית גרישה, פורסם בשנת 2019 ומציג דמויות מהטרילוגיה המקורית וגם משישה עורבים. מדובר על ניקולאי לָנְטסוֹב, מלך רבקה, חייל לשעבר, פיראט לשעבר ולוחם (המכונה מדי פעם סטורמהונד), הופיע בספריה האחרים של ברדוגו.
עיבודים.
בספטמבר 2012, הולי באריו, נשיאת ההפקה של אולפני דרימוורקס, הודיעה שרכשה את זכויות העיבוד הקולנועי לספר. דייוויד היימן, שהפיק את סרטי הארי פוטר, הוכרז כמפיק. ג'פרי קליפורד, נשיא חברת Heyday Films, שימש גם הוא כמפיק הסרט.
בינואר 2019 הזמינה נטפליקס סדרה בת שמונה פרקים המבוססת על הטרילוגיה והספרים האחרים ביקום הגרישה, עם אריק הייזרר כיוצר. ההפקה החלה באוקטובר 2019 עם ג'סי מיי לי בתפקיד אלינה סטרקוב, בן בארנס בתפקיד הגנרל קריגן (האפלה), ארצ'י רנו בתפקיד מאלין אורטסב, סוג'יה דסגופטה בתפקיד זויה נזיאלנסקי, דייזי הד בתפקיד גניה סאפין וסימון סירס בתפקיד איוואן. הסדרה עלתה לשידור באפריל 2021. ביוני 2021 הוכרז על חידוש הסדרה לעונה שנייה.
צל ועצם (סדרת טלוויזיה)
צל ועצם (באנגלית: Shadow and Bone) היא סדרת טלוויזיה אמריקאית מסוגת הפנטזיה, שפותחה על ידי אריק הייזרר וחברת 21 Laps Entertainment עבור נטפליקס ועלתה לצפייה דיגיטלית ב-23 באפריל 2021. הסדרה מבוססת על טרילוגיית הספרים "גרישה", המתחילה בספר "צל ועצם", ועל הדואולוגיית הספרים שמתחילה ב"שישה עורבים" מאת הסופרת הישראלית-אמריקאית לי ברדוגו. ביוני 2021 הודיעה נטפליקס על חידוש הסדרה לעונה שנייה בת 8 פרקים, שתהיה מבוססת על ספרה " Siege and Storm" ועוד קו עלילה מקורי המגולל את מעללי העורבים.
תקציר העלילה.
בעולם שסוע מלחמה, החיילת היתומה אלינה סטרקוב שחררה זה עתה כוח יוצא דופן שעשוי להיות המפתח לשחרור מדינתה. עם האיום המפלצתי של קפל הצל המתקרב, אלינה נקרעת מכל מה שהיא יודעת ונאלצת להתאמן כחלק מצבא מובחר של חיילים קסומים המכונים גרישה. אך כשהיא מתקשה לחדד את כוחה, היא מגלה שבני ברית ואויבים יכולים להיות זהים וששום דבר בעולם המפואר הזה אינו מה שנראה. ישנם כוחות מסוכנים שמשחקים בה, כולל צוות עבריינים כריזמטיים, כשנדרש יותר מקסם כדי לשרוד.
ביקורות.
הסדרה קיבלה ביקורות חיוביות ממבקרים. הסדרה קיבלה דירוג של 91% באתר שקלול הביקורות Rotten Tomatoes, בהתבסס על 46 ביקורות, עם ציון ממוצע של 7.24 מתוך 10. הסדרה קיבלה ציון משוקלל של 71 מתוך 100 באתר Metacritic, בהתבסס על 16 ביקורות. הסדרה קיבלה שבחים על המשחק, האפקטים הוויזואליים והעולם בו מתרחשת הסדרה, אבל הופנתה ביקורת מסוימת כלפי האקספוזיציה ומספר אלמנטים מבלבלים. עידו ישעיהו מאתר וואלה! תיאר את הסדרה כסיפור פנטזיה "שגרתי להפליא" שכולל את כל הארכיטיפים הנפוצים, אבל תיאר בחיוב את הדמויות ואת נושא החיפוש אחר בית ושייכות שהסדרה עוסקת בו. גם יוני בינרט מ-ynet ביקר את השימוש של הסדרה בקלישאות נפוצות, אבל ציין שהסדרה מהנה בכל זאת וחורגת מההשוואה המצופה בינה לבין משחקי הכס.
אודט ואדואר בלד